Indhold

Indledning

Oversigt over de vigtigste humanitære bistandsoperationer i 2017

Yderligere oplysninger og kilder

Indledning

I denne beretning præsenteres Unionens vigtigste aktiviteter og politiske resultater i 2017 på området humanitær bistand, som blev gennemført af Kommissionen. Beretningen er udarbejdet i henhold til artikel 19 i Rådets forordning (EF) nr. 1257/96 af 20. juni 1996 om humanitær bistand, i henhold til hvilken Kommissionen skal forelægge Europa-Parlamentet og Rådet en årsberetning, der indeholder et resumé af de foranstaltninger, som er finansieret i løbet af det foregående år.

Oversigt over de vigtigste humanitære bistandsoperationer i 2017

2017 var et år med mange udfordringer for Kommissionens arbejde med humanitær bistand. Behovet for humanitær bistand fortsatte med at vokse, ikke mindst i Europas nærmeste nabolag, og dette skyldes en kombination af langvarige konflikter, som ikke viser nogen tegn på at aftage i styrke, klimaændringernes konsekvenser og befolkningstilvæksten.

Der var kun begrænset eller slet ingen bedring i de mest alvorlige store kriser, og 27 % af den nødlidende befolkning var koncentreret i blot tre kriser, nemlig dem i Yemen, Syrien og Irak. Konflikten i Syrien har forårsaget den værste humanitære krise i vor tid, hvor hundredtusindvis af mennesker er døde, mere end 11 mio. mennesker er blevet fordrevet, og næsten 19 mio. syrere har behov for hjælp.

Kommissionen har bevilget EU-midler til en værdi af mere end 1,548 mia. EUR i 94 lande. En væsentlig del af disse midler er blevet brugt på støtte til de konfliktramte befolkninger i Syrien og flygtninge i nabolande og tilstødende regioner. EU har desuden fortsat været en af de førende donorer i andre dele af verden, idet Afrika stadig modtager en stor del af støtten.

Fremme af principbaseret humanitær bistand og respekt for den humanitære folkeret har hele tiden været et centralt element ved Kommissionens overordnede mål som donor, og det er i denne henseende værd at bemærke 10 års jubilæet for den europæiske konsensus om humanitær bistand, der blev bekræftet som mere aktuel end nogensinde ved et arrangement i Europa-Parlamentet, hvor kommissær Stylianides deltog. I juni 2017 indtog Kommissionen i øvrigt en førerrolle ved opfordringen til handling med hensyn til beskyttelse mod kønsbaseret vold i krisesituationer, og dette vil fortsat være en vigtig prioritet for Kommissionen.

Kommissionen har desuden fortsat arbejdet for at sikre optimal effektivitet og valuta for pengene ved anvendelsen af humanitær bistand i overensstemmelse med den Grand Bargain-aftale, der blev indgået mellem donorer og operationelle agenturer på det humanitære verdenstopmøde i 2016. Endvidere har Kommissionen løbende arbejdet på at opbygge modstandsdygtighed som en reaktion på den "nye normale" situation præget af krise og ustabilitet i mange dele af verden og på at gøre store fremskridt med etableringen af sammenhængen mellem humanitær bistand og udviklingsbistand på operationelt plan.

Derudover har Kommissionen i høj grad fokuseret på støtte til innovation og digitalisering for at optimere den humanitære bistands effekt. I denne forbindelse etablerede Kommissionen i november 2017 Det Europæiske Innovationsråds såkaldte Horizon Prize on Affordable High-Tech for Humanitarian Aid, som har til formål at frigøre hele det potentiale, som forskning og innovation rummer med hensyn til at tage hånd om kriser og nødsituationer.

Undervisning under kriser er stadig mere end nogensinde et politisk flagskib for Kommissionen. I 2017 afsatte Kommissionen 6 % af EU's budget for humanitær bistand til undervisning under kriser.

I tråd med Kommissionens mål om så vidt muligt at fremme kontanter som bistandsform har den tilskyndet til brug af kontanter i sine humanitære programmer overalt i verden, og den er fortsat i gang med at udbrede det innovative program "det sociale krisesikkerhedsnet" (ESSN) for flygtninge i Tyrkiet. EU har nu overgået sit oprindelige mål om at støtte en million af de mest sårbare flygtninge i Tyrkiet med regelmæssige udbetalinger i kontanter. Status i september 2018 var, at ESSN støtter omkring 1,4 mio. flygtninge.